उज्जैन। ज्योतिर्लिंग महाकाल मंदिर में मंगलवार को महाशिवरात्रि पर्व का उल्लास छाया रहा। हालांकि बीते वर्षों के मुकाबले दर्शनार्थियों की संख्या कम रही। मंदिर समिति को बीते साल की तरह 2 लाख भक्तों के आने की उम्मीद थी, मगर आंकड़ा 50 हजार पर भी नहीं पहुंच पाया। अधिकारियों के अनुसार मंगलवार को 42 हजार श्रद्धालुओं ने दूल्हा बने महाकाल के दर्शन किए। बुधवार तड़के राजाधिराज को सवा मन फूलों-फलों का सेहरा चढ़ाया जाएगा और दोपहर 12 बजे भस्मारती होगी।